NEULAT Alun perin Tampere hankki kymmenen ruiskuroskista.

Tampereelle on hankittu lisää huumepiikeille tarkoitettuja ruiskuroskiksia. Tampereen kaupungin rakennuttajahortonomi Teemu Kylmäkoski kertoo, että piikeille tarkoitettuja erikoisroskiksia on ostettu lisää noin kymmenkunta.

Keskustassa oli ennestään kymmenen ruiskuroskista. Ne asennettiin paikoilleen reilu vuosi sitten.

Roskikset on hankittu yleisön ja työntekijöiden toiveesta.

– Piikkejä löytyy edelleen maasta, joten siksi roskiksille on tarvetta. Toive on, että käytetyt ruiskut laitetaan roska-astiaan, eikä jätetä pensaisiin ja kukkapenkkeihin, Kylmäkoski kertoo.

Ruiskuroskiksiin on kertynyt vuoden aikana runsaasti käytettyjä neuloja. Astiat tyhjennetään kerran kuussa ja tarvittaessa useamminkin. Roskisten tyhjentämisestä vastaa Tampereen Infra.

Infralta kerrotaan, että eniten ruiskuja on kertynyt Laikunlavan ja Tullintorin lähellä sijaitseviin astioihin.

Roskiksiin kertynyttä saalista ei kuitenkaan erikseen lasketa, sillä ruiskut menevät roskapöntössä omaan suljettavaan sisäastiaan. Sisäastia on kertakäyttöinen eli se hävitetään ruiskuineen päivineen.

Kylmäkoski kertoo, että huumepiikeille tarkoitettuja roska-astioita voidaan hankkia vielä lisääkin, jos tarvetta on.

– Astiat tulevat Ylöjärveltä Lehtovuori Oy:ltä, joten niitä saa tarvittaessa nopeallakin aikataululla.

Tampereen roskikset on suunniteltu Tampereen tarpeisiin, ja ideaa on haettu sairaalamaailmasta, missä piikkien hävittäminen on arkipäivää.

erottaa tavallisista roskiksista isosta tarrasta, jossa on piikin kuva. Pöntössä on vain pieni reikä, josta käytetyn ruiskun voi sujauttaa säiliöön.

– Valitettavasti astioihin on yritetty laittaa muitakin roskia kuin vain piikkejä. On syytä muistaa, että nämä ruiskuille tarkoitetut roska-astiat on tarkoitettu vain käytetyille ruiskuille. Astioihin ei saa laittaa mitään muuta, ei edes pieniä tupakantumppeja, Kylmäkoski muistuttaa.

Taustalla valtuustoaloite

Neulojen keräysastioiden taustalla on Minna Minkkisen (vas.) valtuustoaloite vuodelta 2015.

Hän toivoi aloitteessa, että Tampereella aloitetaan kokeilu neulojen ja ruiskujen keräysastioista paikoissa, joissa neuloja ja ruiskuja löytyy maastosta.

Aloitteessa todettiin, että neuloja löytyy maastosta tasaiseen tahtiin ja kuntalaiset kokevat neulojen ja ruiskujen löytymisen yleisiltä alueilta negatiivisena ja jopa pelottavana asiana.